**Nadácia Pontis otvára výzvu pre projekty, ktoré prinášajú inovácie vo vzdelávaní**

Bratislava, 14. januára 2020 – **Nadácia Pontis hľadá osvedčené projekty mimovládnych organizácií a škôl, ktoré prinášajú inovácie do vzdelávania. V rámci 3-mesačného mentoringového programu s názvom EDUakcelerátor získajú mentora, konzultácie s expertmi, školenia, aj grant na podporu šírenia ich projektu.**

Program Generácia 3.0 vstupuje do tretieho ročníka.Opäť tak vyhľadáva vzdelávacie projekty, vďaka ktorým sa už dnes žiaci na slovenských školách učia moderne*. „Vybraných 10 až 15 organizácií pozveme na 3-dňový EDUcamp. Na podujatí získajú expertné konzultácie od špičkových mentorov zo vzdelávania a biznisu, možnosť vypracovať si s pomocou odborníkov komplexnú analýzu svojho projektu a stratégiu pre jeho šírenie,“* uvádza Norbert Maur, senior programový manažér Generácie 3.0..

Po EDUcampe 5 organizácií postúpi do 3-mesačného mentoringovo-vzdelávacieho programu EDUakcelerátor. *„Keďže štát reformy odkladá, ostáva pokúšať sa o zmenu zdola. V tomto kontexte vnímame ako kľúčovú úlohu občianskych organizácií, inovatívnych škôl či aktívnych učiteľov, prinášajúcich do zastaraného systému inovácie. Mnohí z nich však potrebujú pomoc v oblasti marketingu, fundraisingu či zefektívnenia chodu organizácie. Iba tak sa môžu šíriť do čo najviac škôl a zvyšovať svoj dopad,“* vysvetľuje N. Maur cieľ EDUakcelerátora, pri ktorom sa Nadácia Pontis inšpirovala úspešným formátom zo sveta startupov.

**Účasťou v EDUakcelerátore projekty získajú:**

* skúseného mentora, ktorý im pomôže nastaviť projekt efektívne a udržateľne (minimálne 4 konzultácie),
* expertov na mieru podľa oblastí, v ktorých potrebujú napredovať (minimálne dve konzultácie),
* tri celodenné školenia zamerané na fundraising, komunikáciu a financovanie sociálnych inovácií
* odbornú pomoc s top výskumníkmi pre systematické sledovanie reálneho dopadu projektov (minimálne štyri konzultácie),
* finančný grant na podporu šírenia prístupu a jeho udržateľnosť v celkovej výške maximálne do 15 000 eur,
* napojenie na komunitu inovátorov vo vzdelávaní a možnosť šíriť svoj projekt do regiónov prostredníctvom EDUpointov.

**Hľadajú sa organizácie a školy, ktoré:**

* minimálne dva roky realizujú v školách inovatívne vzdelávacie projekty, ktoré v súlade s víziou Generácie 3.0, rozvíjajú zručnosti, vedomosti a postoje potrebné pre 21. storočie,
* majú záujem rozvíjať svoj projekt, sú ochotné prijímať spätnú väzbu a aktívne spolupracovať s mentorom a expertmi počas dlhšieho časového obdobia (3 mesiace),
* majú záujem rozširovať svoj projekt či program a zapájať do neho nové školy,
* majú cieľ sledovať dopad svojho projektu a vyhodnocovať výstupy,
* majú cieľ zastabilizovať sa a smerovať k väčšej udržateľnosti.

**Prihlasovanie je otvorené do 11. februára 2020.** Viac informácií, prihlasovací formulár ako aj všetky dôležité dátumy sú uvedené na stránke [www.generacia30.sk](http://www.generacia30.sk).

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

****O programe Generácia 3.0**

[**www.generacia30.sk**](http://www.generacia30.sk)

*Program Generácia 3.0 je ročný cyklus, v rámci ktorého Nadácia Pontis vyhľadáva inovatívne vzdelávacie prístupy, prepája ich so vzdelávacou komunitou, pomáha im s efektívnym nastavením a podporuje ich pri šírení do škôl po celom Slovensku. Cieľom programu je priniesť zmenu vzdelávania zdola tak, aby každé dieťa a mladý človek mali možnosť rozvinúť svoj potenciál a získať vedomosti, zručnosti a postoje potrebné pre život v 21. storočí. Program je určený školám a mimovládnym organizáciám, ktoré svoj prístup už realizujú.*

****Nadácia Pontis**[**www.nadaciapontis.sk**](http://www.nadaciapontis.sk/)*Prepájame firmy, mimovládne organizácie, štátne inštitúcie, komunity a jednotlivcov, aby sme spoločnými silami dosiahli pozitívne zmeny vo vzdelávaní, v zodpovednom podnikaní a v boji proti korupcii a chudobe. V týchto oblastiach sme aj experti.*

**Kontakt a doplňujúce informácie**

Zuzana Schaleková, PR manažérka, [zuzana.schalekova@nadaciapontis.sk](mailto:zuzana.schalekova@nadaciapontis.sk), 0902 558 567